Geograafilise tähisega tähistatakse toodet, näitamaks selle päritolu teatud geograafiliselt alalt, kusjuures toote omadus, maine või muu tunnus on olulisel määral seostatav selle geograafilise alaga (näiteks Champagne tähistab Prantsusmaa Champagne'i piirkonnas toodetud vahuveini, mille maitse ja lõhnaomadused, samuti kvaliteet ja maine, on seostatavad selle piirkonnaga). Geograafiliseks tähiseks on kohanimi, tehis- või  loodusobjekti pilt või mingi muu sümbol, mis viitab mingile geograafilisele alale. Geograafiliseks tähiseks võib olla ka muu sõna, sõnaühend või sümbol, mis on pikaajalise ja pideva kasutamise tulemusena muutunud olulisel määral seotuks geograafilise alaga, kus toode pärineb.